અસલી ધર્મની શોધ કરવામાં (બાદશાહ બાબરને પ્રિય એવું) તરબૂચ આપણી મદદે આવી શકે તેમ છે. તરબૂચ ગમે તેટલા મોટા કદનું હોય, તેથી શું? એના કેન્દ્રમાં રહેલો લાલ ગર્ભ જ તરબૂચનો ખરેખર ખાવાલાયક ભાગ છે. સદીઓથી કહેવાતા ધર્મને નામે માનવજાત તરબૂચના છોટલાં અને એનો સફેદ ભાગ જ ખાતી આવી છે. તરબૂચનો લાલ ગર્ભ જ તરબૂચનો મધુર સાર છે. એમાં જે સ્વાદ છે, તે અતિ મધુર હોય છે અને લોકો માટે એ જ મનભાવન અને હૃદયલુભાવન હાર્દ છે. જો આટલી વાત સમજાઇ જાય, તો યુદ્ધ ટળે, હુલ્લડો ટળે અને માનવજાત શાંતિથી સુખપૂર્વક જીવી શકે.